Trikora
Trikora arba Trikoros viršūnė (indonez. Puncak Trikora) – kalnas Naujosios Gvinėjos salos vakarinėje dalyje, Indonezijoje (Aukštumų Papua), Sudirmano kalnagūbrio rytuose (Maokės kalnai). Aukštis – 4750 m. Tai trečias pagal aukštį (po Džajos kalno ir Mandalos) kalnas Okeanijoje. Seniau kalną dengė ledynai (1909 m. jie slūgsojo 4400 m aukštyje), bet tarp 1936 ir 1962 m. ištirpo. Vietos gyventojai daniai kalną vadina Etiakupu (Ettiakup). 1905–1963 m. vadintas Vilhelminos viršūne (ol. Wilhelminatop). Indonezijai gavus nepriklausomybę, pervadintas prezidento Sukarno kalbos Tri Komando Rakyat („trejopas įsakas liaudžiai“, santrumpa Trikora) garbei. XX a. pr. Trikoros apylinkes tyrinėjo olandų gamtininkas Hendrikas Albertas Lorencas. 1913 m. į viršūnę įkopė Frandseno Henderschės ( Franssen Herderschee) ekspedicija.